Diari Oficial de la Generalitat Valenciana


Sumari del DOGV 9791, del 19-02-2024 (2024/1314)

RESOLUCIÓ de 21 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta de reciclatge de metalls fèrrics i no fèrrics a l'avinguda del Camí de la Mar, 11, al terme municipal de Sagunt. Expedient: (2787636) 150/2022/AIA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9791

Data del DOGV
:   19-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1314


Data del document
:   21-11-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 21 de novembre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta de reciclatge de metalls fèrrics i no fèrrics a l'avinguda del Camí de la Mar, 11, al terme municipal de Sagunt. Expedient: (2787636) 150/2022/AIA. [2024/1314]  
  
Declaració d'impacte ambiental  
Expedient: (2787636) 150/2022/AIA.  
Títol: Planta de reciclatge de metalls fèrrics i no fèrrics.  
Promotor: José Jareño, SA.  
Òrgan substantiu: Servei de Prevenció i Control Integrat de la Contaminació.  
Ref. òrgan substantiu: 060/22 IPPC.   
Localització: avinguda del Camí de la Mar 11, Sagunt.  
Descripció del projecte.  
L'empresa José Jareño, SA, promou un projecte de planta de reciclatge de metalls fèrrics i no fèrrics en l'avinguda del Camí de la Mar, 9 i 11, del terme municipal de Sagunt.  
La instal·lació se situarà en tres parcel·les ubicades en el polígon industrial Camí de la Mar, 2, avinguda del Camí de la Mar, 9 i 11, i en el carrer Labirent, 10, amb referències cadastrals 4126265VL7036X4853MG, 3872588QM7133J7045PW i 5759490SF8054P2429QM, actualment unificades en la parcel·la cadastral 9294448PV0715W0913SH amb una superfície total de 19.028 m². La instal·lació està comunicada amb les autovies A-23 i A-7 per l'autovia V-23.  
La totalitat de la instal·lació comptarà amb un tancament mitjançant tanca perimetral de 3 m d'alçària en la zona que dona a la via pública, i el clos entre parcel·les serà de 2,2 m d'alçària, de conformitat amb les normes urbanístiques vigents. Així mateix, la instal·lació disposarà íntegrament de solera de formigó dotada d'un sistema de recollida d'aigües pluvials en un tanc de tempestes, connectat amb equips de tractament d'aigües mitjançant procés de decantació i separació d'hidrocarburs prèviament al seu abocament amb cabal controlat a la xarxa de residuals del polígon industrial.  
La instal·lació disposarà d'un edifici d'uns 450 m² destinats a oficines, bàscula, menjador, lavabos i vestuaris, i una nau magatzem d'uns 180 m² destinada a servicis de manteniment i magatzem de productes perillosos.  
Les activitats que es realitzen en la instal·lació són:  
- Emmagatzematge de material a processar, material processat i residus de l'activitat.  
- Classificació per tipus i/o característiques dels diferents materials i compactació per a optimitzar les operacions de transport per a la seua transferència a tractament final mitjançant les operacions R1201, R1203 i R0403.  
- Fragmentació de residus amb contingut en metalls. Este procés consistix en la trituració d'estos residus amb la finalitat de separar les fraccions metàl·liques (fèrriques i no fèrriques) d'altres compostos i materials de diferent naturalesa (plàstics, gomes, fusta, etc.). Les operacions de valorització que es realitzen són R0402 i R0403.  
La capacitat màxima de la instal·lació és:  
- Classificació i compactació residus metàl·lics: 50 t/h, 176.00 t/any.  
- Fragmentació de residus amb contingut en metalls: 80 t/hora, 422.400 t/any.  
Com a resultat dels processos s'obtenen 475.200 t/any de metalls ferris i 43.366 de metalls no ferris.  
L'activitat ocuparà 25 persones en tres torns de 8 hores durant un màxim de 330 dies a l'any. Dos torns seran de treball efectiu de la maquinaria i un torn es destinarà a operacions de neteja i manteniment general de la instal·lació. La instal·lació disposarà de les màquines següents:  
- Màquina de fragmentadora, que inclou el sistema de fragmentació, sistemes de transport, instal·lació de desempolsegament i estació de separació magnètica amb vibrador.  
- Premsa de metalls.  
- Maquinària comuna a les dues operacions: bàscules de pesatge, pòrtic de radioactivitat, detector portàtil de radioactivitat, verticalitzadora, carretons elevadors, retroexcavadores, camions i pala.  
- 2 depòsits de gasoil de 3.000 l i un de 2.000 l, sobre 12.000 l de lubrificants en envasos GRG i sobre 3.200 l d'adblue en envasos GRG.  
  
La instal·lació gestiona residus. El resultat de les operacions són metalls fèrrics i no fèrrics destinats a la fosa. Els residus que genera l'activitat són:  
- Rebuig de la línia de fragmentació (LER 19 10 04, 73.920 t/any).  
  
- Pols resultant del desempolsegament (LER 19 10 04, 17.600 t/any).  
- Altres fraccions procedents de la fragmentació (LER 19 10 06, 7.730 t/any).  
- Residus procedents de la classificació i premsatge (LER 19 12 12, 1.800 t/any).  
- Una quantitat no significativa de residus d'oficina i al voltant de 15 t/any de residus perillosos provinents del manteniment de la maquinària.  
- Residus assimilables a domèstics, produïts pel personal de la instal·lació i que seran entregats al servici municipal de fems.  
Els residus seran entregats, segons les seues característiques, a gestors autoritzats. Els residus assimilables a domèstics seran retirats pel servici municipal de recollida de fems.  
La instal·lació genera 759 m³ d'aigües residuals assimilables a domèstiques i aigües pluvials depurades, que són abocades a la xarxa pública de clavegueram. El cabal abocat procedent de les pluvials de la zona descoberta està limitat per requeriment de l'ens que gestiona les aigües residuals i disposa d'un bypass que desvia l'excés de cabal a un tanc de tempestes i en regula el cabal.  
En l'entrada de la instal·lació es disposarà de dues bàscules i dos detectors de radioactivitat per al pesatge i control de les entrades i eixides de residus. La línia destinada a la fragmentació de residus metàl·lics se situarà en la part central de la instal·lació. La premsa hidràulica per a la compactació de residus metàl·lics se situa en la zona sud-est de la instal·lació, i la zona est de la parcel·la és la zona destinada a l'apilament tant de paquet d'estampació processat com d'encuny i xapa solta. Les diferents fraccions de residus no perillosos, tant de manera prèvia al seu tractament, com els generats en les línies de tractament de classificació, condicionament, premsatge i/o fragmentació, s'apilaran atenent la seua tipologia, característiques i procés al qual seran destinades, en sitges separadores de formigó d'alçàries variables en funció de la zona i del material que s'emmagatzemarà.  
Els productes químics i els residus perillosos generats en l'activitat a conseqüència de les activitats de manteniment general de la instal·lació s'emmagatzemaran en l'interior de la nau coberta i tancada destinada al magatzem de recanvis, en una zona convenientment condicionada i senyalitzada. A més, esta zona tindrà una capa de pintura epoxi impermeabilitzant. Tant els productes químics com els residus perillosos que es troben en fase líquida disposaran de cubetes adequades de retenció i en nombre suficient per a evitar possibles vessaments accidentals. Per a la recollida de possibles fugues o vessaments accidentals de líquids, tant de residus com de matèries primeres, la instal·lació disposarà de material absorbent no inflamable i eines necessàries. L'absorbent així utilitzat es gestionarà com a residu perillós o no perillós, segons corresponga a la naturalesa del líquid recollit. Els residus perillosos generats seran envasats de conformitat amb el que s'establix en l'article 35 del Reglament (CE) núm. 1272/2008, del Parlament Europeu i del Consell, de 16 de desembre.  
  
La instal·lació, a ple rendiment, tindrà un consum d'aigua estimat de 1.149 m³ anuals, dels quals 759 m³ són assimilables a consum domèstic, 90 m³ s'utilitzaran per a neteja i 300 m³ es destinaran a reg, sistema contra incendis i usos diversos. L'aigua residual serà abocada a la xarxa del polígon. Es preveu un abocament màxim (330 dies de treball a l'any) de 849 m³ anuals i un abocament mitjà (220 dies de treball a l'any) de 476 m³ anuals.  
Es preveu el consum de 59.500 l de gasoil A per als vehicles i 57.600 l de gasoil B per a la maquinària, 12.000 l d'oli lubrificant i 3.200 l de dblue. El gasoil A per a la maquinària s'emmagatzemarà en dos depòsits de doble envolupant: un de 3.000 l, de 1.320 mm de diàmetre i una longitud de 2.500 mm i l'altre de 2.000 l, de 1.100 mm de diàmetre i una longitud de 2.300 mm. El gasoil B per als camions s'emmagatzemarà en un depòsit de doble envolupant de 3.000 l, de 1.320 mm de diàmetre i una longitud de 2.500 mm. Els depòsits se situaran a l'aire lliure. Es disposarà de material absorbent i contenidors per a este, i en el cas que el depòsit estiguera prop d'alguna arqueta per a la recollida de pluvials, esta disposarà d'un sistema d'obturació per a evitar així el seu abocament a la xarxa de clavegueram.  
La potència elèctrica instal·lada és de 3.375 kW i el consum elèctric previst és de 16.440 MW/any.  
La documentació tècnica presenta un pla d'actuacions en el cas de cessament definitiu de l'activitat.  
Tramitació administrativa  
En data 18 de juliol de 2022, el Servei de Prevenció i Control Integrat de la Contaminació (òrgan substantiu) va donar trasllat a este òrgan ambiental de la sol·licitud de suficiència i idoneïtat de la documentació aportada, segons establix l'article 28 de la Llei 6/2014, de 25 de juliol. Esta s'acompanya de:  
- Sol·licitud d'inici.  
- Projecte tècnic.  
- Estudi d'impacte ambiental.  
- Informe de compatibilitat urbanística de la parcel·la. Disposa de compatibilitat urbanística de data 30.03.2022 per a l'emplaçament de l'avinguda del Camí de la Mar, 11 en Camí de la Mar 2, i de data 09.05.2022 per a l'avinguda del Camí de la Mar, 9 i carrer Labiret, 10.  
- Documentació complementària que inclou:  
- Annex I. Resum no tècnic.  
- Annex II. Abocaments aigües residuals i pluvials.  
- Annex III. Informe preliminar situació del sòl.  
- Plànols.  
En data 28 de març de 2023, este òrgan ambiental va trametre a l'òrgan substantiu l'informe de suficiència i idoneïtat de la documentació aportada.  
En data 3 d'octubre de 2023, l'òrgan substantiu va donar trasllat a este òrgan ambiental de la sol·licitud d'avaluació d'impacte ambiental ordinària del projecte. Esta s'acompanya de:  
1. Informe d'absència d'al·legacions de l'Ajuntament de Sagunt.  
  
2. Acord de la Junta del Govern Local de Sagunt de data 31 de març de 2023, en el qual s'acorda emetre informe municipal favorable d'acord amb els informes favorables ambiental de 13/02 i als abocaments de data de 16 de març d'Aigües de Sagunt, i s'hauran de tindre en compte els condicionants d'ambdós informes tècnics, ratificats en ponència tècnica de 16 de març de 2023.  
3. Informe favorable de la Unitat Tècnica d'Activitats de l'Ajuntament de Sagunt que condiciona diversos aspectes del projecte tècnic. El condicionat ambiental indica accions correctores referents a la zona de proveïment de carburant de vehicles, a les condicions d'atenuació acústica en la porta d'entrada de camions, a la possible contaminació del sòl i el control de sorolls.  
4. Informe emés per l'empresa encarregada de la gestió del cicle integral de l'aigua a Sagunt en el qual s'establixen les condicions per a l'evacuació de les aigües.  
5. Informe del promotor en el qual s'informa de les solucions adoptades per al tractament i abocament de les aigües residuals i pluvials.  
  
D'acord amb el certificat tramés, l'òrgan substantiu va realitzar la informació pública de l'expedient mitjançant anunci en el Diari Oficial de la Generalitat Valenciana núm. 9594 del dia 12 de maig de 2023, sense que en el període comprés entre el 15 de maig i el 26 de juny figuren assentaments relatius a la presentació d'al·legacions.  
Consideracions ambientals  
L'activitat es troba en sòl urbà industrial, per la qual cosa no és procedent realitzar un inventari ambiental exhaustiu. En estar este emplaçament completament urbanitzat i modificat respecte al seu estat natural inicial amb la finalitat d'acollir activitats de tipus industrial, hi ha una sèrie d'impactes que no es consideren significatius (geologia, vegetació, fauna, etc.). No hi ha cap activitat limítrofa amb el risc d'incendi significatiu o que haja comunicat a l'interessat mesures específiques d'emergència exterior. Els terrenys es troben a més de 500 m de la zona poblada més pròxima i de qualsevol espai protegit. Segons el PATRICOVA, no està en zona inundable. En les proximitats, en el mateix carrer del mateix polígon, s'està tramitant una instal·lació de característiques similars.  
El promotor ha presentat tres alternatives a la localització del projecte, incloent-hi l'alternativa zero, justificant l'alternativa triada per qüestions logístiques.  
L'activitat està sotmesa a la Llei 26/2007, de 23 d'octubre, de responsabilitat mediambiental, i s'haurà de comunicar a les autoritats si es produïra algun incident que poguera comportar efectes adversos per al medi ambient o la salut de les persones, i disposar d'una garantia financera que els permeta fer front a la responsabilitat mediambiental inherent a l'activitat.  
La tecnologia emprada per l'activitat utilitza les millors tècniques disponibles en el tractament de residus, establides en la Decisió d'execució (UE) 2018/1147, de la Comissió, de 10 d'agost de 2018, en estar inclosa l'activitat en l'epígraf 5.3.b.IV, tractament mitjançant trituradores de residus metàl·lics. En la documentació tècnica s'analitza el compliment de les MTD aplicables a la instal·lació.  
L'activitat no utilitza més recursos naturals que els proporcionats per les xarxes públiques de proveïment del polígon industrial. El procés productiu no utilitza aigua. Les aigües residuals de la instal·lació són assimilables a domèstiques i són abocades a la xarxa de clavegueram. Las aigües pluvials provinents de la teulada de les construccions s'abocaran a la xarxa d'aigües residuals fins que estiga operativa la xarxa de pluvials del polígon. Quan la xarxa de pluvials estiga operativa, estes aigües s'abocaran al col·lector de pluvials. Las aigües pluvials de la campa, que poden haver estat en contacte amb els materials emmagatzemats i, per tant, són susceptibles d'haver arrossegat sòlids i olis, seran abocades controladament a la xarxa de residuals del polígon després del seu pas per un separador d'hidrocarburs, i l'excés de cabal serà desviat a un tanc de tempestes per a la seua posterior depuració i abocament. Tant les aigües residuals com les pluvials seran analitzades periòdicament per una entitat col·laboradora en matèria de qualitat ambiental de la Comunitat Valenciana.  
L'activitat proposada objecte del present projecte figura en l'annex I del Reial decret 9/2005, de 14 de gener, pel qual s'establix la relació d'activitats potencialment contaminants del sòl i els criteris i estàndards per a la declaració de sòls contaminats i, per tant, s'haurà de trametre a l'òrgan competent de la comunitat autònoma un informe preliminar de situació dels sòls en els quals es pretén desenvolupar esta activitat. La documentació tècnica inclou l'informe preliminar del sòl.  
  
L'activitat està inclosa entre les activitats potencialment contaminadores de l'atmosfera, de conformitat amb el Reial decret 100/2011, de 28 de gener, i s'enquadra en el grup B codi 09 10 09 06 (Fragmentadores o trituradores de ferralla o altres residus metàl·lics), desenvolupant-se l'activitat a més de 500 m de nuclis de població, espais naturals protegits d'acord amb l'article 27 de la Llei 42/2007, de 13 de desembre, del patrimoni natural i de la biodiversitat, incloses les seues zones perifèriques de protecció, espais pertanyents a la Xarxa Natura 2000, així com d'àrees protegides per instruments internacionals. Per a previndre i evitar l'emissió de partícules a l'atmosfera, la línia de trituració de residus metàl·lics disposa d'un sistema d'aspiració i filtre de mànegues. La instal·lació no es troba en una zona amb pla de millora de qualitat de l'aire.  
L'operació de fragmentació produïx un nivell de pressió sonora alt i genera vibracions. Per a minimitzar les emissions sonores es disposa d'encapsulament de les parts de la instal·lació que generen un major nivell d'emissió acústica (triturador), pantalles acústiques i murs que protegixen l'entorn de la planta del soroll generat pel procés. Els dispositius per a absorbir les vibracions estan inclosos en la màquina que les genera. L'estudi d'impacte ambiental preveu la realització d'una auditoria acústica inicial i auditories periòdiques almenys cada 5 anys. La instal·lació es troba en un municipi que disposa de pla acústic municipal.  
  
Hi ha el risc que entre la ferralla rebuda hi haja residus radioactius o contaminats per radioactivitat. Tots els residus passen per un pòrtic detector de radioactivitat abans de ser admesos en la instal·lació. Els productes gestionats, ja siguen residus o productes que han aconseguit la condició de final de residu, passen per un altre pòrtic detector de radioactivitat a la seua eixida de la instal·lació. Per a complementar-ne l'acció, es disposa d'un detector portàtil de radioactivitat.  
La instal·lació gestiona residus, els quals es traslladen i retiren de la instal·lació mitjançant camions, que produïxen emissions i un augment de trànsit rodat. El moviment interior de residus es realitza amb màquines amb motors de combustió interna. Les mesures correctores d'este impacte són el correcte manteniment dels vehicles i màquines que generen emissions i la situació de la instal·lació, que disposa de vies de comunicació capaces d'absorbir el trànsit rodat que genera la instal·lació.  
L'EIA inclou un estudi sobre la vulnerabilitat del projecte davant riscos d'accidents greus o catàstrofes, que mostra una vulnerabilitat baixa que no requerix mesures addicionals.  
L'estudi d'impacte ambiental inclou el Programa de vigilància i seguiment ambiental per a garantir el compliment de les indicacions i mesures previstes per a previndre, corregir i, si és el cas, compensar, contingudes en l'estudi d'impacte ambiental, en totes les fases del projecte. Es preveu l'extensió del sistema implantat i certificat per al centre del Puig d'un sistema de gestió ambiental segons la norma ISO 14254, certificat en el centre des de l'any 2000 per AENOR.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'epígraf 6.1 de l'annex de la Llei 2/1989, de 3 de març, en concordança amb l'article 7.1.a de la Llei 21/2013.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental, la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot l'anterior, a proposta del Servei d'Avaluació d'Impacte Ambiental, fent ús de les atribucions que tinc, resolc:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de planta de reciclatge de metalls fèrrics i no fèrrics, promogut per José Jareño, SA, en l'avinguda del Camí de la Mar de Sagunt, sempre que este es desenvolupe d'acord amb el que s'establix en l'estudi d'impacte ambiental, el projecte tècnic i tota altra documentació que es troba en l'expedient, i de conformitat amb les condicions següents:  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a este òrgan. Es podran incloure altres codis LER que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Les accions incloses en el Programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si és el cas, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 21 de novembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.